# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Cyfarfod Gweinidogol Cynllunio a Lleoedd y Cyngor Prydeinig-Gwyddelig** |
| **DYDDIAD** | **25 Tachwedd 2024** |
| **GAN** | **Rebecca Evans, Ysgrifennydd y Cabinet dros yr Economi, Ynni a Chynllunio** |

Ar 8 Tachwedd, mynychais Gyfarfod Gweinidogol Cynllunio a Lleoedd y Cyngor Prydeinig-Gwyddelig yn Derry/Londonderry, a gynhaliwyd gan Weithrediaeth Gogledd Iwerddon. Roedd hyn yn gyfle defnyddiol i drafod materion sydd o ddiddordeb i'r ddwy ochr â Gweinidogion o wledydd a gweinyddiaethau Prydain yn ogystal â chynrychiolwyr o Weriniaeth Iwerddon.

Ynghyd â’r Cyngor, cefais gyfarfodydd dwyochrog gyda’r Farwnes Taylor o Stevenage, Is-ysgrifennydd Gwladol Seneddol y DU dros Dai a Llywodraeth Leol; Ivan McKee MSP, Gweinidog Cyllid Cyhoeddus Llywodraeth yr Alban; a John O’Dowd MLA, y Gweinidog dros Seilwaith Gweithrediaeth Gogledd Iwerddon. Ffocws y cyfarfodydd yma oedd gwella cyflawni a ffyniant drwy’r system gynllunio ac roeddynt yn gyfle ddefnyddiol i gyfnewid gwybodaeth ar ein blaenoriaethau.

Roedd yn amlwg o’r trafodaethau yn y Cyfarfod Gweinidogol Cynllunio a Lleoedd y Cyngor Prydeinig-Gwyddelig, er bod gan bob un ohonom ein blaenoriaethau ein hunain, ein bod yn rhannu nifer o’r un heriau a phryderon, ac mae'r Cyngor Prydeinig-Gwyddelig yn darparu fforwm defnyddiol iawn ar gyfer cyfnewid profiadau, syniadau, gwybodaeth ac arloesi rhwng pob parti. Cydnabu pob cyfrannwr pa mor bwysig yw cael system gynllunio effeithlon a gweithredol os ydym am gyflawni ein nodau priodol ar faterion megis datgarboneiddio, darpariaeth economaidd, a chyfiawnder cymdeithasol.

Mae copi o'r Hysbysiad sy'n ymwneud â'r cyfarfod, y cytunwyd arno gan yr holl aelodau, ynghlwm [https://www.britishirishcouncil.org/resources/planning-and-places-ministerial-communique-8-november-2024/planning-and-places-ministerial-final-communique-8-november-2024/](https://eur01.safelinks.protection.outlook.com/?url=https%3A%2F%2Fwww.britishirishcouncil.org%2Fresources%2Fplanning-and-places-ministerial-communique-8-november-2024%2Fplanning-and-places-ministerial-final-communique-8-november-2024%2F&data=05%7C02%7Cjonathan.fudge%40gov.wales%7Cdd07627779cc4679eea708dd000238c9%7Ca2cc36c592804ae78887d06dab89216b%7C0%7C0%7C638666732761630628%7CUnknown%7CTWFpbGZsb3d8eyJFbXB0eU1hcGkiOnRydWUsIlYiOiIwLjAuMDAwMCIsIlAiOiJXaW4zMiIsIkFOIjoiTWFpbCIsIldUIjoyfQ%3D%3D%7C0%7C%7C%7C&sdata=cDqNTyzVhmCSsZZ2t%2BFv9YftA2rsQKNESmvBz6Unu9c%3D&reserved=0) . Mae’n nodi Cynllun Gwaith y Dyfodol y cytunwyd arno ar gyfer ffrwd waith Cynllunio a Lleoedd ac yn benodol mae'n nodi dau faes fel ffocws ar gyfer gwaith yn y dyfodol, sef:

1. Newid yn yr Hinsawdd a'r Argyfwng Bioamrywiaeth, a
2. Sgiliau a Chapasiti ar gyfer Proffesiwn Cynllunio'r Sector Cyhoeddus

Mae'r ddau fater hwn o bwys sylweddol i'r Llywodraeth hon, ac rwyf wedi cymeradwyo Cynllun Gwaith y Dyfodol ac yn edrych ymlaen at berthynas waith barhaus gynhyrchiol gyda chydweithwyr y Cyngor Prydeinig-Gwyddelig ar y materion hyn.